依韻酬永叔再示
作者：梅堯臣
朝代：宋

paragraphs: 前歲守廩京城西，有如勾踐巢會稽。
引杯嘗膽未雪恥，怒蛙起揖當涔蹄。
海天白日蔽光影，霹靂一過收雲霓。
九臯澄明鶴翅濕，欲暮刷羽聲嘶嘶。
客來東方美鬚鬣，夜光出袖行無迷。
授予照眼已希世，自顧臭辣猶萍齏。
文章製作比善塑，物象變怪一以泥。
泥雖各用有巧拙，巧之高絕非由梯。
又聞東夷蹈水底，騎頸直踞通天犀。
曼卿子美摟入室，似使二嫂治朕棲。
舜歸在牀不可得，此實素分非能齊。
而今我獨向田里，秋稼已熟烹黄雞。
自傾白酒坐溪上，誰念往日無粱稊。
鄰邦或有寄嘉釀，瓦罌土缶盛玻瓈。
昨喜得書書滿紙，官尊職大憐我睽。
怪我書亂苦簡略，疲駑豈敢攀駿驪。
貴賤交情古來有，胸中不欲置畛畦。
世間百事厭著意，但願無病年壽躋。
田園未多亦粗給，兒女況足資提携。
終當去問綿上叟，自與野老月下犂。